義雞行
作者：方岳
朝代：宋

paragraphs: 西家粥粥雞將雛，俛啄蚱蜢行相呼。
羽毛未合事紛奪，四顧不虞烏畢逋。
翻窺捷取血丹吻，性命須臾那可忍。
草深决起落東家，垂翅離披猶蠢蠢。
東家司晨乃有雄，平時嘴距凌秋風。
怒冠趨前作雌伏，以翼覆藉哀窮凶。
初脫禍機驚未定，生意中閒不能寸。
時其饑渴經紀之，踸踔梳翎蘇委頓。
物生知母不知父，此雖其類非其侶。
陳嬰杵臼義所激，郭解朱家俠何取。
嗚呼人有不如物，嗚呼今固不如古。
從來山澤生龍蛇，人間父子成豺虎。